SL Uradni list Evropske unije L 331/28

IZVEDBENI SKLEP KOMISIJE

z dne 14. novembra 2014

o spremembi sklepov 2010/470/EU in 2010/472/EU glede zahtev za zdravje živali v zvezi s praskavcem za trgovino z zarodki ovc in koz znotraj Unije ter za njihov uvoz v Unijo

(notificirano pod dokumentarno številko C(2014) 8339)

(Besedilo velja za EGP)

(2014/802/EU)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 92/65/EGS z dne 13. julija 1992 o zahtevah zdravstvenega varstva živali za trgovino in za uvoz v Skupnost živali, semena, jajčnih celic in zarodkov, za katere ne veljajo zahteve zdravstvenega varstva živali, določene v posebnih pravilih Skupnosti iz Priloge A(I) k Direktivi 90/425/EGS (1), in zlasti tretje alinee člena 11(3), člena 17(2)(b), prve alinee člena 18(1) ter uvodnega stavka in točke (b) člena 19 Direktive,

ob upoštevanju naslednjega:

(1) V delu A Priloge IV k Sklepu Komisije 2010/470/EU (2) je določen vzorec veterinarskega spričevala za trgovino znotraj Unije s pošiljkami jajčnih celic in zarodkov ovc in koz, odvzetih ali pridobljenih po 31. avgustu 2010.

(2) V delu 2 Priloge IV k Sklepu Komisije 2010/472/EU (3) je določen vzorec veterinarskega spričevala za uvoz pošiljk jajčnih celic in zarodkov ovc in koz v Unijo.

(3) Uredba (ES) št. 999/2001 Evropskega parlamenta in Sveta (4) določa pravila za preprečevanje, nadzor in izkoreninjenje transmisivnih spongiformnih encefalopatij pri govedu, ovcah in kozah. V poglavju A Priloge VIII k navedeni uredbi so določeni pogoji za trgovino znotraj Unije z živimi živalmi, semenom in zarodki. Poleg tega so v Prilogi IX k navedeni uredbi določeni pogoji za uvoz živih živali, zarodkov, jajčnih celic in proizvodov živalskega izvora v Unijo iz tretjih držav.

(4) Zaradi novih znanstvenih dokazov je bila Uredba (ES) št. 999/2001 spremenjena z Uredbo Komisije (EU) št. 630/2013 (5). Navedene spremembe v zvezi s praskavcem so bile z Izvedbenim sklepom Komisije 2013/470/EU (6) uvedene v vzorec veterinarskega spričevala za trgovino znotraj Unije s pošiljkami jajčnih celic in zarodkov ovc in koz iz dela A Priloge IV k Sklepu 2010/470/EU in vzorec veterinarskega spričevala za uvoz pošiljk jajčnih celic in zarodkov ovc in koz v Unijo iz dela 2 Priloge IV k Sklepu 2010/472/EU s prehodnim obdobjem do 31. decembra 2014.

(5) V skladu z znanstvenim mnenjem Evropske agencije za varnost hrane (EFSA) o tveganju prenosa klasičnega praskavca prek prenosa in vivo pridobljenih zarodkov v ovce, sprejetim 24. januarja 2013, v katerem je bilo ugotovljeno, da se lahko tveganje prenosa klasičnega praskavca z vsaditvijo homozigotnih ali heterozigotnih ovčjih zarodkov ARR šteje za zanemarljivo, če so bila upoštevana priporočila in postopki OIE za prenos zarodkov, so bile ustrezne določbe Uredbe (ES) št. 999/2001 spremenjene z Uredbo Komisije (EU) št. 1148/2014 (7).

(6) Vzorec veterinarskega spričevala za trgovino znotraj Unije s pošiljkami jajčnih celic in zarodkov ovc in koz iz dela A Priloge IV k Sklepu 2010/470/EU in vzorec veterinarskega spričevala za uvoz pošiljk jajčnih celic in zarodkov ovc in koz v Unijo iz dela 2 Priloge IV k Sklepu 2010/472/EU bi bilo zato treba spremeniti, da bosta odražala zahteve iz Uredbe (ES) št. 999/2001, kakor je bila spremenjena z Uredbo (EU) št. 1148/2014.

(7) Poleg tega je treba v vzorcu veterinarskega spričevala za uvoz pošiljk jajčnih celic in zarodkov ovc in koz v Unijo iz dela A Priloge IV k Sklepu 2010/470/EU spremeniti nekatere sklice na Uredbo (ES) št. 999/2001, da se odpravijo kakršne koli nejasnosti.

(8) Prav tako je treba v vzorcu veterinarskega spričevala za uvoz pošiljk jajčnih celic in zarodkov ovc in koz v Unijo iz dela 2 Priloge IV k Sklepu 2010/472/EU določiti natančnejše besedilo za zagotovitev, da se jasno razume, da se režimi testiranja na epizootično hemoragično bolezen (EHD) uporabljajo za ovce in koze darovalke.

(9) Sklepa 2010/470/EU in 2010/472/EU bi bilo zato treba ustrezno spremeniti.

(10) Ukrepi iz tega sklepa so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJI SKLEP:

Člen 1

Priloga IV k Sklepu 2010/470/EU se spremeni v skladu s Prilogo I k temu sklepu.

Člen 2

Priloga IV k Sklepu 2010/472/EU se spremeni v skladu s Prilogo II k temu sklepu.

Člen 3

Ta sklep se uporablja od 1. januarja 2015.

Člen 4

Ta sklep je naslovljen na države članice.

V Bruslju, 14. novembra 2014 Za Komisijo Vytenis ANDRIUKAITIS Član Komisije

(1) UL L 268, 14.9.1992, str. 54.

(2) Sklep Komisije 2010/470/EU z dne 26. avgusta 2010 o vzorcih veterinarskih spričeval za trgovino znotraj Unije s semenom, jajčnimi celicami in zarodki enoprstih kopitarjev, ovc in koz ter jajčnimi celicami in zarodki prašičev (UL L 228, 31.8.2010, str. 15).

(3) Sklep Komisije 2010/472/EU z dne 26. avgusta 2010 o uvozu semena, jajčnih celic in zarodkov ovc in koz v Unijo (UL L 228, 31.8.2010, str. 74):

(4) Uredba (ES) št. 999/2001 Evropskega parlamenta in Sveta z dne 22. maja 2001 o določitvi predpisov za preprečevanje, nadzor in izkoreninjenje nekaterih transmisivnih spongiformnih encefalopatij (UL L 147, 31.5.2001, str. 1).

(5) Uredba Komisije (EU) št. 630/2013 z dne 28. junija 2013 o spremembi prilog k Uredbi Evropskega parlamenta in Sveta (ES) št. 999/2001 o določitvi predpisov za preprečevanje, nadzor in izkoreninjenje nekaterih transmisivnih spongiformnih encefalopatij (UL L 179, 29.6.2013, str. 60).

(6) Izvedbeni sklep Komisije 2013/470/EU z dne 20. septembra 2013 o spremembi sklepov Komisije 2010/470/EU in 2010/472/EU glede zahtev zdravstvenega varstva živali v zvezi s praskavcem za trgovino s semenom, jajčnimi celicami in zarodki ovc in koz ter za njihov uvoz v Unijo (UL L 252, 24.9.2013, str. 32).

(7) Uredba Komisije (EU) št. 1148/2014 z dne 28. oktobra 2014 o spremembi prilog II, VII, VIII, IX in X k Uredbi Evropskega parlamenta in Sveta (ES) št. 999/2001 o določitvi predpisov za preprečevanje, nadzor in izkoreninjenje nekaterih transmisivnih spongiformnih encefalopatij (UL L 308, 29.10.2014, str. 66).

PRILOGA I V Prilogi IV k Sklepu 2010/470/EU se del A nadomesti z naslednjim: „DEL A Vzorec veterinarskega spričevala IVA za trgovino znotraj Unije s pošiljkami jajčnih celic in zarodkov ovc in koz, odvzetih ali pridobljenih v skladu z Direktivo Sveta 92/65/EGS po 31. avgustu 2010, ki jih je odpremila odobrena skupina za zbiranje ali pridobivanje zarodkov, ki je jajčne celice ali zarodke odvzela “